**Limanul uitat de timp**

Am căutat în nisipul fierbinte

urmele pașilor tăi,

de-a lungul țărmului am pribegit

căutându-ți forma de amforă-a trupului,

ochii tăi i-am căutat în transparentele ape

și –ca-ntr-o străfulgerare de gând –

mi s-a părut că ți-am întâlnit sufletul

pe acele mirifice plaje...

Și se făcea că vara era pe sfârșite

și un timp în derivă mâna pe cer,

până departe, nori luminați

și valurile se retrăgeau tot mai lin

și se făceau tot mai blânde

și peștii și caii de mare

ți se-atingeau de genunchi,

pescărușii se roteau în cercuri tot mai perfecte,

de parcă marea însăși se-nduioșa

și ne privea prin ochii apoși ai meduzelor...

Și se făcea că,

umblând pe-acel țărm,

am ajuns la un liman

uitat cu totul de timp,

unde numai vuietul mării ne însoțea

și numai pașii noștri

se întipăreau pe nisipuri,

printre rădăcinile contorsionate

ale vechilor arbori,

printre cochilii sonore

de melci și de scoici...

Și-n aromele-acelea,

de lemn putrezit, de apă sărată și alge,

eram cum nu se poate mai fericiți –

mai fericiți decât apa,

mai fericiți decât aerul,

mai fericiți decât însuși lutul,

cel în care-odată

–ca-ntr-o mirifică entelehie –

ne-au fost învelite sufletele

spre a primi formă și chip...

Eugeniu Nistor, *Discobolul nr. 220-222*

*http://www.usr-alba.ro/images/discobolul/discobolul-220-222.pdf*